PMIndiaData/PMIndiaSum huggingface dataset:
சோம்நாத் அறக்கட்டளை கூட்டம் – பிரதமர் பங்கேற்பு

தில்லியில் உள்ள பிரதமர் இல்லத்தில், சோமநாத் அறக்கட்டளையின் அறங்காவலர்கள் குழு கூட்டம் நடைபெற்றது. அறக்கட்டளையின் தலைவர் திரு கேஷுபாய் படேல் உடல் நல குறைவால் கூட்டத்தில் பங்கேற்க இயலாத காரணத்தால், திரு எல். கே. அத்வானி தலைமையில் இக்கூட்டம் நடைபெற்றது. பிரதமர் திரு நரேந்திர மோடி, திரு ஹர்ஷவர்தன் நியோதியா, திரு பி. கே. லஹெரி, திரு ஜெ. டி. பரமர் ஆகிய அறங்காவலர்கள் இந்த சந்திப்பில் பங்கேற்றனர். புதிதாக நியமிக்கப்பட்டுள்ள அறங்காவலர் திரு அமித்பாய் ஷா-வை வாரியம் வரவேற்றது. பண்டைய பாரம்பரிய புனித பயணத்தின் இலக்காக சோமநாத் கோவிலை மேம்படுத்த வேண்டிய தேவையை பிரதமர் வலியுறுத்தினார். சோமநாத்திற்கு வருகை தரும் பக்தர்களின் எண்ணிக்கையை அதிகப்படுத்த எடுக்கப்படும் நடவடிக்கையை அறக்கட்டளை ஆய்வு செய்தது. சோமநாத் கோவிலுக்கு ஒரு கோடி பக்தர்கள் வருகை தர உள்ளதால், அதன் கலை சார்ந்த கட்டமைப்பு வளர்ச்சியை திட்டத்தில் மேற்கொள்ள வேண்டும். சமூக ஊடகங்களில் சோம்நாத் கோவிலுக்கு, இருபது லட்சம் ரசிகர்கள் உள்ளனர் என்று . அறங்காவலர் குழு தெரிவித்தது. தொலைந்து போன பல்வேறு வரலாற்று இணைப்புகளை அறிய பல பகுதிகளில் அகழாய்வு பணிகளை மேற்கொள்ளலாம் என்று பிரதமர் கருத்து தெரிவித்துள்ளார். உயர் தொழில்நுட்ப கடல் சார் ஈர்ப்பு மற்றும் மெய்நிகர் நிகழ்ச்சிகள் வருங்கால திட்டங்களில் சேர்க்கப்பட வேண்டும். பெரும்பாலான பகுதிகளை சி.சி.டி.வி கேமரா கண்காணிப்பிற்குள் கொண்டுவரவேண்டும் என்று பிரதமர் வலியுறுத்தினார். மத்திய அரசின் தங்க செலாவணி திட்டத்தின் கீழ் சுமார் 6 கிலோ தங்கத்தை சோம்நாத் அறக்கட்டளை முடிவு செய்துள்ளது.
ஆந்திரப் பிரதேச மாநிலத்தில் பழங்குடிகளுக்கான மத்திய பல்கலைக்கழகத்தை நிறுவுவதற்காக 2009-ம் ஆண்டின் மத்திய பல்கலைக்கழக சட்டத்தில் திருத்தம் கொண்டு வர மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை ஆந்திரப்பிரதேச மாநிலத்தில் பழங்குடிகளுக்கான மத்திய பல்கலைக்கழகம் ஒன்றை நிறுவுவதற்கான ஒப்புதலை வழங்கியது. 2014-ம் ஆண்டின் ஆந்திரப் பிரதேச சீரமைப்பு சட்டத்தின் 13 வது பிரிவின் கீழ் விஜயநகரம் மாவட்டத்தில் உள்ள ரெல்லி கிராமத்தில் “ஆந்திரப் பிரதேச பழங்குடிகள் மத்திய பல்கலைக்கழகம்” நிறுவப்படும். இந்த பழங்குடிகளுக்கான மத்திய பல்கலைக்கழகத்தை நிறுவுவதற்கான முதல் கட்ட செலவுகளுக்காக ரூ. 420 கோடியை ஒதுக்கீடு செய்யவும் மத்திய அமைச்சரவை ஒப்புதல் அளித்தது.
அதிக எடை கொண்ட செலுத்து வாகனமான எல்விஎம்3 வெற்றிகரமாக ஏவப்பட்டதற்கு பிரதமர் வாழ்த்து

என்எஸ்ஐஎல், இன்-ஸ்பேஸ், இஸ்ரோ ஆகிய இந்திய விண்வெளி முகமைகள்/நிறுவனங்கள், அதிக எடை கொண்ட செயற்கைக்கோள் செலுத்து வாகனமான எல்விஎம்3யை வெற்றிகரமாக ஏவியதற்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "உலகளாவிய இணைப்பிற்காக வடிவமைக்கப்பட்ட 36 ஒன்வெப் செயற்கைக்கோள்களுடன் நமது அதிக எடை கொண்ட எல்விஎம்3 வெற்றிகரமாக ஏவப்பட்டதற்கு @NSIL_India @INSPACeIND @ISRO க்கு வாழ்த்துக்கள். எல்விஎம்3 தற்சார்பு இந்தியாவை பிரதிபலிப்பதுடன், உலகளாவிய வணிக ஏவுதல் சேவை சந்தையில் இந்தியாவின் போட்டித்தன்மையை மேம்படுத்துகிறது."
மனதின் குரல் நிகழ்ச்சிக்கான கருத்துக்களை உங்கள் குரலில் பதிவு செய்யுங்கள் –பிரதமர் கோரிக்கை

மனதின் குரல் நிகழ்ச்சிக்கான தங்களது கருத்துக்களை மக்கள் தங்கள் குரலிலும் பதிவு செய்யலாம் என்று பிரதமர் திரு. நரேந்திர மோடி தெரிவித்துள்ளார். பிரதமர் திரு. நரேந்திர மோடி அகிய இந்திய வானொலியில் பங்கேற்கும் மனதின் குரல் (மன்-கீ-பாத்) நிகழ்ச்சிக்கு மக்கள் தங்கள் கருத்துக்களை தெரிவித்து வருகின்றனர். தற்போது எனது அரசு (MyGov.in) என்ற இணையதளத்தின் மூலம் மக்கள் தங்களது கருத்துக்களை தங்களது குரலிலேயே தெரிவிக்கலாம் என்று அறிவிக்கப்பட்டுள்ளது. இந்தி மற்றும் ஆங்கிலத்தில் கருத்துக்களை பதிவு செய்ய 1800 3000 7800 என்ற இலவச தொலைபேசி எண்ணை அழைக்க வேண்டும். “ ‘எனது அரசு’ என்ற இணையதளம் எடுத்துள்ள சுவாரஸ்யமான முயற்சியினால் இந்த வார மனதின் குரல் நிகழ்ச்சியில் (மன்-கீ-பாத்) நீங்களும் பங்குபெறலாம். நான் சிலரின் கருத்துக்களை அவர்களது குரலிலேயே கேட்டேன், அவை மிகவும் தனித்தன்மை வாய்ந்ததாக இருந்தது. இது போன்று அனைவரும் தங்களது கருத்துக்களை தொடர்ந்து பதிவு செய்து கொண்டே இருங்கள். இவற்றில் சில கருத்துக்கள் இந்த வார நிகழ்ச்சியில் ஒலிபரப்பாகும்”, என்று பிரதமர் தெரிவித்துள்ளார். •••••••
ஒருங்கிணைந்த சரக்கு மற்றும் சேவை வரி (திருத்த) மசோதா 2017-க்கு அமைச்சரவை ஒப்புதல்

ஏற்கனவே பிரகடனம் செய்யப்பட ஒருங்கிணைந்த சரக்கு மற்றும் சேவை வரி (ஜம்மு – காஷ்மீருக்கும் விரிவுபடுத்தப்பட்ட) அவசர சட்டம் 2017-க்கும் இந்த சட்டத்திற்கு பதிலாக கொண்டுவரப்பட்ட ஒருங்கிணைக்கப்பட்ட சரக்கு மற்றும் சேவை வரி (திருத்த) மசோதா 2017-க்கும் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த அவசர சட்டம் மூலம் ஒருங்கிணைக்கப்பட்ட சரக்கு மற்றும் சேவை வரி (திருத்த) சட்டம் 2017 ஜம்மு – காஷ்மீர் மாநிலத்திற்கும் நீட்டிக்கப்பட்டுள்ளது. இந்த அவசர சட்டம் 09.07.2017 அன்று பிரகடனம் செய்யப்பட்டது. மேலும், ஒருங்கிணைக்கப்பட்ட சரக்கு மற்றும் சேவை வரி (திருத்த) மசோதா 2017 தற்போது நடைபெறும் நாடாளுமன்ற கூட்டத் தொடரின் போது அறிமுகம் செய்யப்படும்.
நாடாளுமன்ற வளாகத்தில் அடல் ஜிக்கு பிரதமர் மரியாதை

நாடாளுமன்ற வளாகத்தில் திரு அடல் பிஹாரி வாஜ்பாய்க்கு பிரதமர் திரு நரேந்திர மோடி, இன்று மரியாதை செலுத்தினார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது: ‘’நாடாளுமன்ற வளாகத்தில் அடல் ஜிக்கு மரியாதை செலுத்தப்பட்டது’’.
கர்நாடகாவில் சர்வதேச முதலீட்டாளர்கள் மாநாடு 2022 இன் துவக்க விழாவில் பிரதமர் உரையாற்ற உள்ளார்

நாளை (நவம்பர் 2, 2022) காலை 10: 30 மணியளவில் காணொலி காட்சி வாயிலாக கர்நாடகாவில் நடைபெற இருக்கும் சர்வதேச முதலீட்டாளர்கள் மாநாடு 2022 இன் துவக்க விழாவில் பிரதமர் திரு. நரேந்திர மோடி உரையாற்றுகிறார். அடுத்த பத்தாண்டுகளில் முதலீட்டாளர்களை ஈர்ப்பது மற்றும் வளர்ச்சிக்கான இலக்குகளை நிர்ணயிப்பது ஆகியவற்றை இலக்காக கொண்டு இந்த மாநாடு நடத்தப்பட உள்ளது. பெங்களூருவில் நாளை முதல் நவம்பர் 4 ஆம் தேதி வரை 3 நாட்கள் நடைபெற உள்ள இந்த மாநாட்டில் 80 க்கும் மேற்பட்ட அமர்வுகள் இடம்பெற உள்ளன. குமாரமங்கலம் பிர்லா, சஜ்ஜன் ஜிந்தால், விக்ரம் கிர்லோஸ்கர் உள்ளிட்ட பல பெரும் தொழிலதிபர்கள் இந்த மாநாட்டில் உரையாற்ற இருக்கிறார்கள். 300க்கும் மேற்பட்ட வர்த்தக நிறுவனங்களின் கண்காட்சியும், வெளிநாட்டு நிறுவன அமர்வுகளும் நடைபெற உள்ளன. பிரான்ஸ், ஜெர்மனி, நெதர்லாந்து, தென்கொரியா, ஜப்பான் மற்றும் ஆஸ்திரேலியா உள்ளிட்ட நாடுகளிலிருந்து உயர் மட்ட அதிகாரிகளும், தொழில்துறை வல்லுனர்களும் இந்த மாநாட்டில் கலந்து கொள்ள உள்ளனர்.
இந்திய பிரதமர் நேபாள பிரதமருக்கு பாராட்டு

இந்திய பிரதமர் திரு.நரேந்திர மோடி, கொரானா வைரஸ் (COVID-19) நிவாரணத்திற்கான அவசர கால நிதி திட்டத்திற்கு நிதி வழங்கிய நேபாள பிரதமர் திரு. கே பி சர்மா ஒளிக்கு பாராட்டு தெரிவித்தார். கொரானா வைரஸ் நிவாரணத்திற்கான அவசர கால நிதி திட்டத்திற்கு பத்து கோடி ரூபாய் நிதி வழங்கிய நேபாள பிரதமருக்கு தனது மனமார்ந்த பாராட்டைத் தெரிவித்தார். இந்த நிதியுதவி, தொற்றுநோய்க்கு எதிராக தெற்காசிய மண்டல ஒத்துழைப்புக்கான கூட்டமைப்பு (சார்க்) நாடுகளின் வலிமையான போராட்டத்திற்கு திரு. கே பி சர்மா ஒளி அளித்து வரும் அர்ப்பணிப்பையும் ஆதரவையும் பிரதிபலிக்கிறது என்று பிரதமர் தெரிவித்தார்.
இந்திய பேட்மின்ட்டன் விளையாட்டு வீரர் கிடம்பி ஸ்ரீகாந்த் இந்தோனேசிய ஓபன் சூப்பர் தொடர் போட்டியில் வெற்றி பெற்றதற்காக பிரதமர் வாழ்த்து

இந்திய பேட்மின்ட்டன் வீரர் திரு. கிடம்பி ஸ்ரீகாந்த், இந்தோனேசிய ஓபன் சூப்பர் தொடர் போட்டியில் வெற்றி பெற்றதற்காக பிரதமர் திரு. நரேந்திர மோடி வாழ்த்து தெரிவித்துள்ளார். “வாழ்த்துகள் திரு. கிடம்பி ஸ்ரீகாந்த். இந்தோனேசிய ஓபன் சூப்பர் தொடர் போட்டியில் உங்களது வெற்றி குறித்து நாங்கள் மிகுந்த மகிழ்ச்சி அடைகிறோம்” என்று பிரதமர் தனது செய்தியில் தெரிவித்துள்ளார்.
திரு பூட்டா சிங்கின் மறைவிற்கு பிரதமர் இரங்கல்

பிரதமர் திரு நரேந்திர மோடி பூட்டான் சிங்கின் மறைவிற்கு தமது ஆழ்ந்த இரங்கலைத் தெரிவித்துக் கொண்டுள்ளார். இதுகுறித்த சுட்டுரை செய்தியில், “அனுபவம் வாய்ந்த நிர்வாகியாகத் திகழ்ந்த திரு பூட்டா சிங், ஏழைகள் மற்றும் ஒடுக்கப்பட்ட மக்களுக்குக் குரல் கொடுத்தார். அன்னாரது மறைவினால் ஆழ்ந்த துயருற்றேன். அவரது குடும்பத்தார் மற்றும் ஆதரவாளர்களுக்கு எனது இரங்கல்கள்”, என்று பிரதமர் குறிப்பிட்டுள்ளார்.
குடியரசுத் தலைவர் திரு. பிரணாப் முகர்ஜியின் தேர்ந்தெடுக்கப்பட்ட உரைகளின் 4ஆம் தொகுப்பை பிரதமர் வெளியிட்டார்

குடியரசுத் தலைவர் திரு. பிரணாப் முகர்ஜியின் தேர்ந்தெடுக்கப்பட்ட உரைகளின் 4ஆம் தொகுப்பினை பிரதமர் திரு. நரேந்திர மோடி புது தில்லியில் இன்று வெளியிட்டார். நிகழ்ச்சியில் பேசிய அவர், குடியரசுத் தலைவரிடம் இருந்து தாம் பெற்ற வழிகாட்டுதல்கள் தனக்கு பெரிதும் உதவும் என்றார். அவருடன் இணைந்து பணியாற்றியவர்களும் இதையே உணர்வார்கள் என்றும் அவர் கூறினார். திரு. பிரணாப் முகர்ஜி மிகவும் அறிவாளி என்றும் மிகவும் எளிமையானவர் என்றும் குறிப்பிட்ட பிரதமர், எப்போதெல்லாம் தான் அலுவல் சார்ந்த விவகாரங்கள் குறித்து அவரிடம் விவாதித்தாலும், குடியரசுத் தலைவர் திரு. பிரணாப் முகர்ஜி அவருக்கு சரியான வழிகாட்டுதல்களை வழங்குவதுடன் ஆக்கபூர்வமான பின்னூட்டங்களை வழங்குவார் என்றார். திரு. பிரணாப் முகர்ஜியின் கீழ் குடியரசுத் தலைவர் மாளிகை ‘மக்கள் மாளிகை’ ஆனது என்று குறிப்பிட்ட பிரதமர், திரு பிரணாப் முகர்ஜியின் பதவிக் காலத்தில் வரலாற்றுப் பூர்வமான ஆவணப்படுத்துதல் என்ற பொக்கிஷம் ஏற்படுத்தப்பட்டது என்றார். இதற்காக திரு. பிரணாப் முகர்ஜியையும் அவரது சகாக்களையும் அவர் பாராட்டினார்.
மத்தியப் பிரதேச ஸ்டார்ட் அப் கொள்கை தொடக்க விழாவில் காணொலி மூலம் பிரதமர் ஆற்றிய உரையின் முக்கிய அம்சங்கள்

மத்தியப்பிரதேச முதலமைச்சர் திரு சிவராஜ் சிங் சௌகான் அவர்களே, அமைச்சர்களே, நாடாளுமன்ற, சட்டமன்ற உறுப்பினர்களே, தாய்மார்களே, பெரியோர்களே வணக்கம்! நண்பர்களே, இளம் ஆற்றலால் நாட்டின் வளர்ச்சி புதிய வேகத்தைப் பெற்று வருவது மகிழ்ச்சியளிக்கிறது. ஒரு செயலூக்கமான ஸ்டார்ட்அப் கொள்கை இருப்பதால், நாட்டில் சமமான விடாமுயற்சியுடன் கூடிய ஸ்டார்ட்அப் தலைமை உள்ளது என்ற உணர்வு உள்ளது. 8 வருடங்கள் என்ற குறுகிய காலத்தில், நாட்டின் ஸ்டார்ட்அப் கதை பெரிய மாற்றத்திற்கு உள்ளாகியுள்ளது. 2014 ஆம் ஆண்டில் எனது அரசாங்கம் அமைக்கப்பட்ட போது, ஸ்டார்ட் அப்களின் எண்ணிக்கை சுமார் 300-400 ஆக இருந்தது. இன்று சுமார் 70000 அங்கீகரிக்கப்பட்ட ஸ்டார்ட்அப்கள் உள்ளனர். ஒவ்வொரு 7-8 நாட்களுக்கு ஒரு புதிய யூனிகார்ன் இந்த நாட்டில் உருவாகிறது. நண்பர்களே, ஸ்டார்ட் அப்களின் பன்முகத்தன்மை அளவிட முடியாதது. 50% ஸ்டார்ட்அப்கள் இரண்டாம் நிலை மற்றும் மூன்றாம் நிலை நகரங்களைச் சேர்ந்தவை. அவை பல மாநிலங்கள் மற்றும் நகரங்களை உள்ளடக்கியிருக்கின்றன. அவர்கள் 50 க்கும் மேற்பட்ட தொழில்களுடன் தொடர்புடையவர்கள். ஸ்டார்ட்அப்கள் நிஜ உலக பிரச்சனைகளுக்கு தீர்வுகளை தருகின்றனர். இன்றைய ஸ்டார்ட்அப்கள் எதிர்கால பன்னாட்டு நிறுவனங்களாக மாறும். ஸ்டார்ட்அப் பற்றிய கருத்து 8 ஆண்டுகளுக்கு முன்பு ஒரு சிலரிடையே விவாதிக்கப்பட்டது, இப்போது சாதாரண மக்களிடையே விவாதத்தின் ஒரு பகுதியாக மாறிவிட்டது. இந்த மாற்றம் தற்செயலானதல்ல, ஆனால் நன்கு சிந்திக்கப்பட்ட உத்தியின் விளைவாகும். நண்பர்களே, 2014ஆம் ஆண்டிற்குப் பிறகு, இளைஞர்களின் புத்தாக்க வலிமையில் அரசாங்கம் நம்பிக்கையை மீட்டெடுத்து, சாதகமான சூழலை உருவாக்கியது. யோசனை முதல் புதுமை வரை தொழில் முன்னேற்றத்திற்கான திட்டத்தை உருவாக்குவதன் மூலம் துறையை மேம்படுத்த மூன்று முனை அணுகுமுறை மேற்கொள்ளப்பட்டது. இந்த உத்தியின் முதல் பகுதி, யோசனை, புதுமை, இன்குபேசன் மற்றும் தொழில் பற்றிய கருத்துகளைத் திரட்டுவது. இதற்கான செயல்முறைகள் தொடர்பான நிறுவனங்கள் உருவாக்கப்பட்டு பலப்படுத்தப்பட்டன. இரண்டாவது, அரசு விதிகளை தளர்த்துவது. இதன்மூலம் தேவையற்ற இடையூறுகள் அகற்றப்பட்டன. மூன்றாவதாக, ஒரு புதிய சுற்றுச்சூழல் அமைப்பை உருவாக்குவதன் மூலம் புதுமைக்கான மனநிலையை மாற்றவும். இதைக் கருத்தில் கொண்டு, ஹேக்கத்தான் போன்ற நடவடிக்கைகள் எடுக்கப்பட்டன. 15 லட்சம் திறமையான இளைஞர்கள் இந்த ஹேக்கத்தான் இயக்கத்தில் ஈடுபட்டு ஸ்டார்ட்அப்களுக்கான சுற்றுச்சூழல் அமைப்பை உருவாக்கியுள்ளனர். 7 ஆண்டுகளுக்கு முன்பு ஸ்டார்ட்-அப் இந்தியா தொடங்கப்பட்டது, யோசனைகளை புதுமையாக மாற்றி, தொழில்துறைக்கு அழைத்துச் செல்வதில் ஒரு பெரிய படியாகும். நாம் நாட்டின் வெற்றிக்கு புதிய உத்வேகத்தை அளிக்க வேண்டும். அதனை புதிய உச்சசத்துக்கு கொண்டு செல்ல வேண்டும். இந்தியா இன்று ஜி-20 நாடுகளில் வேகமாக முன்னேறி வரும் நாடாக உள்ளது. உலகின் மூன்றாவது பெரிய பொருளாதாரமாக உயர்ந்துள்ளது. இணையதள பயன்பாட்டில் இந்தியா உலகில் இரண்டாவது இடத்தைப் பிடித்துள்ளது. அதேபோல, உலக சில்லரை குறியீட்டில் இரண்டாவது இடத்தில் உள்ளது. உலகின் மூன்றாவது பெரிய நுகர்வோர் சந்தையாக இந்தியா உள்ளது. இந்த ஒன்றுபட்ட முயற்சிகளுடன், 135 கோடி மக்களின் விருப்பங்களை நாம் பூர்த்தி செய்ய வேண்டும். இளைஞர்கள் அனைவருக்கும் வாழ்த்துக்கள். மத்தியப்பிரதேச அரசுக்கும் எனது பாராட்டுகள்.
எக்ஸிம் வங்கியின் ஏற்றுமதி வளர்ச்சி நிதி மூலம் இந்தியாவில் இருந்து ஈரானுக்கு ஏற்றுமதிக்கான நிதி ஒதுக்கீடு

இந்தியாவின் எக்ஸிம் வங்கி மற்றும் சென்ட்ரல் பாங்க் ஆப் ஈரானின் தலைமையிலான ஈரான் நாட்டு வங்கிகளுக்கு இடையே செய்து கொள்ளப்பட்ட விரிவான ஒப்பந்தத்தின்படி, இந்தியாவில் இருந்து ஈரானுக்கு வாங்கப்படும் சரக்குகள் மற்றும் சேவைகளுக்கான நிதியை ரூ.900 கோடியில் இருந்து ரூ.3000 கோடியாக அதிகரிக்க, பிரதமர் திரு. நரேந்திர மோடி தலைமையிலான மத்திய அமைச்சரவை கூட்டத்தில் ஒப்புதல் அளிக்கப்பட்டது. இந்த நிதியானது, ஏற்றுமதி வளர்ச்சி நிதியிலிருந்து (இ.டி.எப்.) பயன்படுத்திக் கொள்ளப்படும். இந்த பரிந்துரை மூலம், ஏற்கனவே ஏற்றுமதி வளர்ச்சி நிதியின் கீழ் ஒப்புதல் அளிக்கப்பட்ட சபாஹர் துறைமுக மேம்பாட்டு திட்டம் மற்றும் அரசு வர்த்தக கழகம் மூலம் ரயில் இரும்பு ஏற்றுமதி ஆகிய 2 ஒப்பந்தங்களுக்கு தேவையான நிதி வழங்கப்படும். இந்த பரிந்துரையானது, ஈரானுடனான நாட்டின் ஏற்றுமதியை ஊக்குவிக்கும். மேலும், இந்தியாவின் முக்கிய கூட்டாளியான ஈரானுடனான உறவை மென்மேலும் ஆழப்படுத்தும். பின்னணி: ஏற்றுமதி வளர்ச்சி நிதியின் கீழ், இந்தியாவிலிருந்து ஈரானுக்கு ஏற்றுமதி ஆகும் சரக்குகள் மற்றும் சேவைகளுக்கான நிதியை ரூ.900 கோடியிலிருந்து உயர்த்துவது தொடர்பாக விரிவான ஒப்பந்தம் குறித்து கடந்த 2014ம் ஆண்டு நவம்பர் மாதம் சென்ட்ரல் பாங்க் ஆப் ஈரான் தலைமையிலான ஈரான் நாட்டை சேர்ந்த 7 வங்கிளுக்கும், இந்தியாவில் எக்ஸிம் வங்கிக்கும் இடையே பேச்சுவார்த்தை நடைபெற்றது. தற்போது உயர்த்தப்பட்டுள்ள ரூ.3000 கோடி நிதியின் மூலம், எக்ஸிம் வங்கியானது, இந்தியாவில் இருந்து சரக்குகள் மற்றும் சேவைகளை வாங்கும் ஈரான் நிறுவனத்தினருக்கு, ஈரான் அரசிடமிருந்து இறையாண்மை உத்தரவாத்துடனான பாதுகாப்புடன், கடன் வசதி வழங்க முடியும். மேலும், இந்திய நிறுவனங்கள் ஈரானில் தங்களின் காலடி தடத்தை ஆழமாக பதிக்கவும் விஸ்தரிக்கவும், ஈரானுடன் வர்த்தகம் மற்றும் முதலீடு வளர்ச்சிக்கு வழிவகுக்கவும் ஒரு வாய்ப்பாகவும் இது அமையும். இதுதவிர, இந்தியாவில் வேலைவாய்ப்பை உருவாக்கவும் மற்றும் வளர்ச்சிக்கான துணை நடவடிக்கைகளுக்கும் இது உதவி புரியும். •••••
மகாத்மா அய்யங்காளியின் பிறந்த நாளில் பிரதமர் அன்னாரை நினைவு கூர்கிறார்

பிரதமர் திரு நரேந்திர மோடி, மகாத்மா அய்யங்காளி அவர்களின் பிறந்த நாளில் அன்னாரை நினைவு கூர்ந்தார். பிரதமர் பகிர்ந்துள்ள ட்விட்டர் பதிவில், “மகாத்மா அய்யங்காளி போன்ற அரிய தலைவர்களுக்கு இந்தியா கடன்பட்டுள்ளது. ஒடுக்கப்பட்ட மக்களுக்கு அதிகாரம் அளிப்பது மற்றும் சமூக சீர்த்திருத்தங்களுக்காக அவர் ஆற்றிய பணிகள் என்றும் நமக்கு ஊக்கமளிக்கின்றன. அன்னாரின் பிறந்த நாளில் அவரை நினைவு கூர்கிறேன்” என்று தெரிவித்துள்ளார்.
விமானப்படை தினத்தை முன்னிட்டு இந்திய விமானப்படைக்கு பிரதமர் வாழ்த்து தெரிவித்தார்

விமானப்படை தினத்தை முன்னிட்டு இந்திய விமானப்படை வீரர்கள் மற்றும் அவர்களது குடும்பத்தினருக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் தனது ட்விட்டரில் கூறியிருப்பதாவது; "விமானப்படை தினத்தில், துணிச்சலான விமானப்படை வீரர்களுக்கும் அவர்களது குடும்பத்தினருக்கும் எனது வாழ்த்துக்கள். नभः स्पृशं दीप्तम् (நபஹ் ஸ்பர்ஷம் தீப்தம்) என்ற முழக்கத்தின்படி, இந்திய விமானப்படை பல தசாப்தங்களாக தனிச்சிறப்பு வாய்ந்த திறமையை வெளிப்படுத்தி வருகின்றது. ஆபத்து காலங்களில் அவர்கள் தேசத்தைப் பாதுகாத்து, குறிப்பிடத்தக்க மனித உணர்வையும் வெளிப்படுத்தியுள்ளனர்.
இந்திய தபால் & தொலைத்தொடர்பு கணக்குகள் மற்றும் நிதி சேவை ‘அ’ நிலை பணிநிலைப் பிரிவு ஆய்விற்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை, இந்திய தபால் & தொலைத்தொடர்பு கணக்குகள் மற்றும் நிதி சேவை ‘அ’ நிலை பணிநிலைப் பிரிவு ஆய்விற்கான ஒப்புதலை கீழ்க்கண்ட சிறப்பியல்புகளுடன் வழங்கியுள்ளது : (அ) பணிநிலைப்பிரிவின் மொத்த எண்ணிக்கையை 420-லிருந்து 376-ஆக குறைத்தல் (ஆ) தொலைத்தொடர்பு கணக்குகளுக்கான கட்டுப்பாட்டு இயக்குநர் என்ற புதிய உயர்நிலை பதவி தோற்றுவித்தல் (இ) ஒரு கூடுதல் எச்.ஏ.ஜி.+ நிலை பணியிடத்தை தோற்றுவித்தல் மூலம் மொத்த நிலை எண்ணிக்கையை 2 ஆக உயர்த்துதல் (ஈ) இரு கூடுதல் எச்.ஏ.ஜி. நிலை பணியிடங்களை தோற்றுவித்தல் மூலம் மொத்த நிலை எண்ணிக்கையை 6-லிருந்து 8-ஆக உயர்த்துதல் (உ) 18 கூடுதல் எஸ்.ஏ.ஜி. நிலை பணியிடங்களை தோற்றுவித்தல் மூலம் மொத்த நிலை எண்ணிக்கையை 37-லிருந்து 55-ஆக உயர்த்துதல். (ஊ) ஜே.ஏ.சி. நிலை பணியிடங்களை 111-லிருந்து 90-ஆக குறைத்தல். (எ) எஸ்.டி.எஸ். நிலை பணியிடங்களை 198-லிருந்து 86-ஆக குறைத்தல். (ஏ) 21 ஜே.டி.எஸ்.. நிலை பணியிடங்களை தோற்றுவித்தல் மூலம் மொத்த நிலை எண்ணிக்கையை 67-லிருந்து 88-ஆக உயர்த்துதல். (ஐ) 46 காப்பு பணியிடங்களை தோற்றுவித்தல். பின்னனி: இந்திய தபால் & தொலைத்தொடர்ப்பு கணக்குகள் மற்றும் நிதி சேவை “அ” நிலை 1972-ம் ஆண்டு தோற்றுவிக்கப்பட்டு, தொலைத்தொடர்புகள் துறை மற்றும் தபால் துறைக்கு பயன்படுத்தப்படுகிறது. ஐ.பி.&டி.ஏ.எப்.எஸ்., தொலைத்தொடர்புத் துறையில், உரிமம்/ஸ்பெக்ட்ரம் பயன்பாட்டு கட்டணம் ஆய்வு மற்றும் வசூலித்தல், ஸ்பெக்ட்ரம் ஏலம் விடுதல், யு.எஸ்.ஓ. திட்ட கண்காணிப்பு மற்றும் மானிய மேலாண்மை, நிதி கட்டுப்பாடு, வரவு செலவு திட்டம் தயாரித்தல், கணக்கிடுதல், ஓய்வூதியம் வழங்குதல், உள்தணிக்கை மற்றும் நிதி ஆலோசனை போன்ற பணிகளை மேற்கொள்கின்றன. ஐ.பி.&டி.ஏ.எப்.எஸ்., தபால் துறையில், நிதி ஆலோசனை, வரவு-செலவு திட்டம் தயாரித்தல், கட்டணம் நிர்ணயித்தல், கணக்கிடுதல் மற்றும் உள்தணிக்கை பணிகள் மேற்கொள்கின்றன. சமீப காலங்களில், தொலைத்தொடர்புத் துறை மற்றும் தபால் துறை செயல்பாடுகளில் குறிப்பிடத்தக்க மாற்றங்கள் நிகழ்ந்துள்ளன. தொலைத்தொடர்பு பிரிவில், சேவை வழங்குதல், கட்டுப்பாடு மற்றும் கொள்கை உருவாக்குதல் போன்ற தொடக்க நிலையிலிருந்து தற்போது துறையின் கொள்கை உருவாக்குதல், உரிமம் வழங்குதல் மற்றும் பன்னாட்டு சேவை பொறுப்பு போன்ற பணிகளை மேற்கொள்கின்றன. தொலைத்தொடர்பு துறையிலிருந்து பெறப்படும் வரவுகள், குறிப்பாக உரிம கட்டணம், ஸ்பெக்டரம் பயன்பாட்டு கட்டணங்கள் மற்றும் ஸ்பெக்ட்ரம் ஏல மதிப்பீடு ஆகியவை இந்திய அரசின் வரியில்லாத வருவாயில் பெரும் பங்காக உள்ளது. அதே போன்று, தபால் துறை வழங்கும் சேவைகள் தரம் மற்றும் அளவில் மாறுதலுக்குட்பட்டுள்ளதோடு, சில்லரை விற்பனை, வங்கி, காப்பீடு, கணிணிமயமாக்கப்பட்ட செயல்பாடுகள் போன்றவற்றில் துறை ஈடுபட்டுள்ளது. மேலும், இரு துறைகளின் தணிக்கை நடைமுறைகளை வலுப்படுத்த வேண்டியுள்ளது. இந்த உண்மைகள் மற்றும் பிரிவில் பல்வேறு நிலைகளில் ஏற்பட்ட தேக்கங்கள் காரணமாக ஐ.பி.&டி.ஏ.எப்.எஸ். அமைப்பின் மீது ஆய்வு மேற்கொள்ள நேரிட்டது.
பாலஸ்தீன அதிபர் இந்தியாவுக்கு மேற்கொண்ட அரசுமுறைப் பயணத்தின்போது பிரதமர் வெளியிட்ட அறிக்கை

பாலஸ்தீன அதிபர் மேதகு திரு. மகமூத் அப்பாஸ் அவர்களே, பாலஸ்தீன மற்றும் இந்திய குழுக்களின் உறுப்பினர்களே, ஊடகத் துறையினரே, இருபாலோரே, இந்தியாவின் பழைய நண்பரான அதிபர் மகமூத் அப்பாஸ் அவர்களை, இந்தியாவுக்கான அரசுமுறை பயணத்துக்கு வரவேற்பதில் நான் மகிழ்ச்சி அடைகிறேன். நம்முடைய சுதந்திரப் போராட்ட காலங்களில் இருந்து நீண்டகாலமாக நீடித்து வரும் ஒற்றுமை மற்றும் நட்புணர்வின் அடிப்படையில் இந்தியாவுக்கும் பாலஸ்தீனத்துக்கும் இடையிலான உறவு கட்டமைக்கப்பட்டுள்ளது. பாலஸ்தீனத்தின் நலனுக்காக தயக்கமற்ற ஆதரவை இந்தியா அளித்து வருகிறது. இஸ்ரேலுடன் அமைதியாக இயைந்து செயல்படக் கூடிய இறையாண்மையுள்ள, சுதந்திரமான, ஒன்றுபட்ட மற்றும் வாழ்க்கைக்கு உகந்த பாலஸ்தீனம் உருவாக்கப்படுவதைக் காண முடியும் என்று நாம் நம்புகிறோம். இன்றைய எங்களது கலந்துரையாடலின்போது இந்த நிலைப்பாட்டை அதிபர் அப்பாசிடம் நான் மீண்டும் உறுதிப்படுத்தினேன். நண்பர்களே, நமது பங்களிப்புக்கு மேலும் பலம் சேர்க்கும் வகையில் பயனுள்ள மற்றும் விரிவான கருத்துப் பரிமாற்றங்களை நானும் அதிபர் அப்பாசும் இப்போது முடித்திருக்கிறோம். மேற்கு ஆசியா மற்றும் மத்திய கிழக்கு அமைதி செயல்பாட்டின் நிலைமை குறித்து நாங்கள் ஆழ்ந்த கருத்துப் பரிமாற்றங்கள் செய்து கொண்டோம். மேற்கு ஆசியாவின் சவால்களுக்கு நீடித்த அரசியல் பேச்சுவார்த்தை மற்றும் அமைதியான வழிமுறைகளின் மூலம் தீர்வு காணப்பட வேண்டும் என்று நாங்கள் ஒப்புக்கொண்டோம். முழுமையான ஒரு தீர்வை உருவாக்கும் வகையில் பாலஸ்தீன மற்றும் இஸ்ரேல் தரப்பினருக்கு இடையில் விரைவில் பேச்சுவார்த்தை தொடங்கும் என்று இந்தியா நம்புகிறது. இருதரப்பு நிலையில், பாலஸ்தீனத்தின் வளர்ச்சியில் பயனுள்ள பங்காளராக இருப்பதில் இந்தியா உறுதியுடன் உள்ளது. பாலஸ்தீன பொருளாதாரத்தை கட்டமைக்கவும் அந்த நாட்டு மக்களின் வாழ்க்கைத் தரத்தை மேம்படுத்த பங்களிப்பு செய்யவும் நடைமுறை ஒத்துழைப்பு மூலம் இரு நாடுகளும் ஒன்றுபட்டு பாடுபடுவது என்று அதிபர் அப்பாசும் நானும் ஒப்புக்கொண்டோம். பாலஸ்தீனத்தின் வளர்ச்சி மற்றும் திறன் கட்டமைப்பு முயற்சிகளுக்கு நாங்கள் தொடர்ந்து ஆதரவு அளிப்போம். இன்று முடிவு செய்யப்பட்ட ஒப்பந்தங்கள், இந்த நோக்கத்தில் ஒத்துழைப்பை வலுப்படுத்தும் எங்களது எண்ணத்தை மீண்டும் உறுதிப்படுத்தும் வகையில் இருக்கும். இந்தியா அளிக்கும் உதவியுடன் தகவல் தொழில்நுட்பம், இளைஞர் மற்றும் தொழில் திறன் மேம்பாடு ஆகிய அம்சங்களுக்கு குறிப்பான முக்கியத்துவம் அளிப்பது பற்றியும் நாங்கள் பேசினோம். ரமல்லாவில் தொழில்நுட்ப பூங்கா அமைக்கும் முன்னோடி திட்டத்துக்கு இந்தியா உதவி அளித்து வருகிறது. அது நிறைவேற்றப்பட்டால் பாலஸ்தீனத்தின் தகவல் தொழில்நுட்ப மையமாக அது செயல்பட்டு, தகவல் தொழில்நுட்பம் தொடர்பான பயிற்சி மற்றும் சேவைகளுக்கு ஒரே இடத்தில் தீர்வு காணும் மையமாக அமையும். யோகா பரிமாற்றங்கள் உள்பட புதிய அம்சங்களை சேர்ப்பதன் மூலம் நமது கலாச்சார பரிமாற்றங்களை மேம்படுத்துவது பற்றியும் ஆலோசித்தோம். அடுத்த மாதம் நடைபெறும் சர்வதேச யோகா தினத்தில் பாலஸ்தீன மக்கள் பெருமளவில் பங்கேற்க வேண்டும் என்று நாங்கள் விரும்புகிறோம். நிறைவாக, அதிபர் மகமூத் அப்பாசும் அவருடைய குழுவினரும் மேற்கொண்டுள்ள இந்தியப் பயணம் மகிழ்வானதாகவும் ஆக்கபூர்வமானதாகவும் அமைய வாழ்த்துகிறேன். நமது இருதரப்பு உறவுகளை மேலும் பலப்படுத்தும் வகையில் அதிபர் அப்பாசுடன் இணைந்து செயல்பட நான் காத்திருக்கிறேன். நன்றி. மிக்க நன்றி.
சர்தார் பட்டேல் நினைவு நாளில் அவரை  நினைவுகூர்ந்த பிரதமர்

சர்தார் பட்டேலின் நினைவு நாளையொட்டி அவருக்கு பிரதமர் திரு.நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள டுவிட்டர் பதிவில்; “சர்தார் பட்டேலின் நினைவு நாளில் அவரை நினைவுகூர்வோம். அவரது வரலாற்றுச் சிறப்புமிக்க சேவைகள், அவரது நிர்வாகத் திறன் மற்றும் தேசத்தை ஒன்றிணைக்க மேற்கொண்ட அயராத முயற்சிகளுக்காக இந்தியா அவருக்கு எப்போதும் கடமைப்பட்டுள்ளது” என்று தெரிவித்துள்ளார்.
உயிர்ப்பு பெருவிழா வை முன்னிட்டு உலக மக்களுக்கு பிரதமர் வாழ்த்து

உயிர்ப்பு பெருவிழா வை (ஈஸ்டர்) முன்னிட்டு உலக மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “உலக மக்கள் அனைவருக்கும் உயிர்ப்பு பெருவிழா வாழ்த்துகள். இயேசு கிறிஸ்துவின் எழுச்சியூட்டும் போதனைகளை நினைவுகூர்ந்து, நல்லிணக்கம் மற்றும் ஒற்றுமையை வலுப்படுத்துவோம்.”, என்று பிரதமர் கூறினார்.
சத்திரபதி சிவாஜி பிறந்த தினம் – பிரதமர் அஞ்சலி

சத்திரபதி சிவாஜி பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “மாபெரும் மனிதரான சத்திரபதி சிவாஜி மகாராஜாவின் பிறந்த தினத்தை முன்னிட்டு நான் அவருக்கு அஞ்சலி செலுத்துகிறேன். சத்திரபதி சிவாஜியின் பேராண்மை பொருந்திய வீரதீர செயல்களின் புகழ் என்றும் நிலைத்து நிற்க கூடியவை. அவரது வீரத்தையும் எதிர்த்து போராடும் தன்மையையும் வார்த்தைகளால் விவரிக்க முடியாது. சத்திரபதி சிவாஜி சிறந்த நிர்வாகி மட்டும் அல்ல அவர் நல்லாட்சி அமைப்பதற்கான ஒளிவிளக்காகவும் திகழ்ந்து வருகிறார்”, என்று பிரதமர் கூறியுள்ளார்.
ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கு  பிரதமர் வாழ்த்து

உள்நாட்டிலேயே தயாரிக்கப்பட்ட கிரையோஜெனிக் என்ஜினுடன் ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கு பிரதமர் திரு. நரேந்திர மோடி வாழ்த்து தெரிவித்தார். உள்நாட்டிலேயே தயாரிக்கப்பட்ட கிரையோஜெனிக் என்ஜினுடன் ஜி.எஸ்.எல்.வி.- எஃ08 ராக்கெட்டை வெற்றிகரமாக செலுத்தியதற்காக இஸ்ரோ விஞ்ஞானிகளுக்கும் சம்பந்தப்பட்ட அனைவருக்கும் வாழ்த்துகள். ஜி.சாட் -64 ஏ என்ற தொலைதொடர்பு செயற்கைக் கோள் கூடுதல் கைபேசி செயலிகளின் புதிய பயன்பாடுகளுக்கு பெரிதும் உதவும். நாட்டை புதிய உச்சத்திற்கு கொண்டு சென்றதற்காகவும் ஒளிமயமான எதிர்காலத்திற்காகவும் இஸ்ரோவை நினைத்து பெருமைப்படுகிறேன்” என்று பிரதமர் பாராட்டு தெரிவித்துள்ளார்.
உஜ்வாலா திட்டம் வெற்றி அடைந்ததற்கு பிரதமர் மகிழ்ச்சி

வறுமைக் கோட்டிற்கு கீழ் உள்ள குடும்பங்களுக்கு இலவச எரிவாயு இணைப்பு வழங்கு திட்டமான உஜ்வாலா திட்டத்தின் பயனாளிகளின் எண்ணிக்கை 2.5 கோடியை தாண்டி உள்ளதற்கு பிரதமர் திரு. நரேந்திர மோடி தனது மகிழ்ச்சியை வெளிப்படுத்தி உள்ளார். “உஜ்வாலா திட்டத்தின் கீழ் பயன்பெறும் பயனாளிகளின் எண்ணிக்கை அதிகரித்துக்கொண்டே வருகிறது. இதுவரை பயன் பெற்றுள்ள பயனாளிகளின் எண்ணிக்கை 2.5 கோடியை தாண்டியுள்ளது பெரும் மகிழ்ச்சியை அளிக்கிறது. மேற்கு வங்காளம், ஜங்கிபூரில் பயனாளிகளுக்கு இலவச எரிவாயு இணைப்பு வழங்கிய குடியரசுத் தலைவருக்கு எனது மனமார்ந்த நன்றி. உஜ்வாலா திட்டத்தின் வெற்றிக்காக இரவும் பகலும் அயராது உழைத்த அமைச்சர் தர்மேந்திரா பிரதான் மற்றும் அவரது குழுவினருக்கு எனது வாழ்த்துகள்”, என்று பிரதமர் கூறியுள்ளார்.
காமன்வெல்த் போட்டிகள் 2022-ல் வெள்ளிப் பதக்கம் வென்ற பளுதூக்கும் வீரர் விகாஸ் தாக்கூருக்கு பிரதமர் வாழ்த்து

பர்மிங்ஹாமில் நடைபெறும் காமன்வெல்த் போட்டிகள் 2022-ல் வெள்ளிப் பதக்கம் வென்ற பளுதூக்கும் வீரர் விகாஸ் தாக்கூருக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள ட்விட்டர் செய்தியில் கூறியிருப்பதாவது: “காமன்வெல்த் போட்டிகளில் மற்றொரு வெற்றி. இந்த முறை பளுதூக்கும் பிரிவில் வெள்ளிப் பதக்கம் வென்றுள்ளார், விகாஸ் தாக்கூர். அவரது வெற்றியால் மகிழ்ச்சி அடைகிறேன். விளையாட்டில் அவரது அர்ப்பணிப்பு பாராட்டுக்குரியது. அவரது வருங்கால முயற்சிகளுக்கு நல்வாழ்த்துகள்.”